OPSUMMERING AF UNDERSØGELSE AF UDDANNELSES- OG UNGEMILJØ

Undersøgelsen af uddannelses- og ungemiljø iværksat af Fredericia Kommunes Uddannelsesudvalg i maj 2016 er baseret på en kvantitativ del, hvor der er benyttet elektroniske spørgeskemaer, og en kvalitativ del hvor der er benyttet fokusgruppeinterviews. Formålet med undersøgelsen er at frembringe nogle anbefalinger, som kan hjælpe med at nå delmålet i Uddannelsesudvalgets strategi, hvor det beskrives, at der skal skabes et aktivt og inkluderende uddannelsesmiljø i Fredericia Kommune, da uddannelsesmiljø er afgørende for at tiltrække uddannelser overhovedet.

Ud fra undersøgelsen kan man opsummere:

* at der er stor tilfredshed med Fredericias uddannelsesmuligheder inden de videregående uddannelser. Mange efterspørger flere muligheder efter ungdomsuddannelserne.
* at der er stor enighed om, at unge- og studiemiljøet kan forbedres. Der foregår ikke nok på tværs af uddannelserne – fagligt som socialt – og flere efterspørger også et sted, hvor man som ung kan mødes. Ligeledes fortæller undersøgelsen, at der synes at være en specifik udfordring med parkering ved uddannelsesstederne samt den offentlige transport til og fra uddannelsesområdet i Erritsø.
* at fastholdelse af elever/studerende i Fredericia under uddannelse hovedsageligt sker ved at skabe gode undervisnings- og studieforhold. Dog er et aktivt byliv med arrangementer, koncerter, byfester, mv. også noget flere vurderer som vigtigt.
* at en stor andel af respondenter, der påtænker at videreuddanne sig, vurderer familie og venner som værende essentielle for at ville blive i Fredericia. For at holde unge i Fredericia, mens de videreuddanner sig, synes det vigtigt at skabe gode transportmuligheder og/eller boligforhold for dem. Billige transport, billig husleje, ungdomsboliger eller lignende synes at være faktorer, der kan holde unge i Fredericia frem for andre byer.
* at byen og unge/studiemiljøet synes at være en tilbagevendende faktor i alle spørgsmål. Her er der et stort ønske om et mere levende byliv med inddragelse af de unge. Om det er i forbindelse med arrangementer for unge, længere åbningstider, flere butikker eller lignende.

SURVEY OM UDDANNELSES- OG UNGEMILJØET I FREDERICIA KOMMUNE

Undersøgelsens kvantitative del tager udgangspunkt i et spørgeskema udsendt til Fredericia Kommunes uddannelsesinstitutioner. Gennem 16 henholdsvis åbne og lukkede spørgsmål har det været målet at undersøge de unge studerendes holdning og ønsker til uddannelses- og ungemiljøet i kommunen. Spørgeskemaundersøgelsen var åben for besvarelser i tidsrummet mandag d. 5. september til fredag d. 30. september 2016. I dette tidsrum har i alt 1085 respondenter oprettet sig via det distribuerede link til spørgeskemaundersøgelsen og 863 af disse har indtastet svar. Det er blevet til 664 gennemførte besvarelser, hvilket svarer til en gennemførelsesprocent på 61. Respondenter der kun har givet ’nogle svar’ medtages også i undersøgelsen, idet deres vurderinger af Fredericias uddannelses- og ungemiljø også er brugbare.

Følgende uddannelsesinstitutioner er kommet med tilstrækkelige besvarelser: Kirstinebjerg-, Fjordbakke- og Ullerup Bæk skolernes overbygninger (7.-9. klasse), UngFredericia (10. klasse), International Business College (EUD Business, EUX Business, HHX og HF & VUC), EUC (HTX), Social- og Sundhedsskolen Fredericia (Social- og sundhedshjælper), Fredericia Maskinmesterskole og Den Danske Scenekunstskole[[1]](#footnote-1) (Musicalakademiet Fredericia). Derudover har følgende uddannelsesinstitutioner bidraget med under 10 besvarelser: Erritsø Fællesskole (7.-9. klasse), Fredericia Produktionsskole (KUU), EUC Lillebælt (Erhvervsuddannelse og EUX), Fredericia Gymnasium[[2]](#footnote-2) (STX og HF) og Social- og Sundhedsskolen Fredericia (EUX, Social- og sundhedsassistent og pædagogisk assistent). 83 respondenter (10 pct.) har angivet deres uddannelsesinstitution til at være ’Øvrige’. Dette skyldes i langt de flestes tilfælde, at det i starten ikke var muligt at vælge EUC Lillebælt (HTX). Disse respondenter indgår også i undersøgelsen.

Distributionen af spørgeskemaet er foregået via selvoprettelse gennem et link til undersøgelsen. Idet besvarelsen ikke har været fastgjort til respondentens IP-adresse, har alle kunnet oprette sig og besvare spørgeskemaet. Dette har den konsekvens, at det ikke er muligt at kontrollere målgruppen for undersøgelsen. Ligeledes kan besvarelsen af et spørgeskema af denne karakter have henvendt sig til en bestemt type elev eller studerende. I forsøget på at overkomme dette, er der udloddet biografbilletter til 3 af besvarelserne. Der skal dog tages forbehold for disse aspekter i forbindelse med konklusionen.

I det følgende bliver undersøgelsens pointer gennemgået. Idet en respondent i besvarelsen af de åbne spørgsmål kan nævne flere ting, er det værd at have for øje, at procenterne ofte ikke summerer til 100. Af undersøgelsens 863 respondenter er 49 pct. kvinder og 51 pct. mænd. Respondenterne spænder i alderen 12 til 30+ år, hvoraf den ene halvdel er under 17 år og den anden halvdel over. Aldersgennemsnittet ligger på 20,75 år.[[3]](#footnote-3)

FREDERICIA SOM UDDANNELSESBY

I spørgeskemaundersøgelsen udtrykker en større andel af respondenterne en positiv (34 pct.) end en negativ (6 pct.) oplevelse af Fredericia som uddannelsesby (Figur 1). Størstedelen (60 pct.) har dog hverken har en positiv eller negativ oplevelse.

Over halvdelen af de studerende nævner, at en af de gode ting ved Fredericia som uddannelsesby er de mange uddannelsesmuligheder på ungdomsuddannelsesniveau (53 pct.) (Appendiks, Spørgsmål S\_5). Her nævnes blandt andet folkeskoler med forskellige retninger og de mange muligheder for enten at tage en gymnasial eller erhvervsrettet ungdomsuddannelse. Nem adgang til offentlig transport samt uddannelsernes beliggenhed (22 pct.) bliver sammen med Fredericias byliv – caféer, butikker og diskoteker – samt natur og historie (18 pct.) ligeledes vurderet positivt af omkring en femtedel hver. En mindre andel nævner ungdoms- og studiemiljøet (9 pct.).

Omvendt nævner en tredjedel en mangel på uddannelsesmuligheder, som noget mindre godt (34 pct.) (Appendiks, Spørgsmål S\_16). Størstedelen af disse nævner specifikt manglen på videregående uddannelser. Transportforhold såsom utilstrækkelig offentlig transport, megen trafik eller få parkeringsmuligheder – hovedsageligt i forbindelse med uddannelserne placeret i Erritsø – nævnes af knap hver fjerde respondent (24 pct.). Bylivet (17 pct.) samt ungdoms- og studiemiljøet (17 pct.) nævnes også som værende mangelfuldt af en større andel respondenter.

UDVIKLINGSMULIGHEDER

Mere end en tredjedel af respondenterne nævner, at en forøgelse af uddannelsesmulighederne vil gøre Fredericia til en bedre uddannelsesby (36 pct.) (Appendiks, Spørgsmål S\_6). Størstedelen af disse nævner et større udbud af videregående uddannelser, mens andre nævner flere ungdomsuddannelser eller specifikke linjer. Bedre parkeringsmuligheder og cykelfaciliteter samt hyppigere og billigere offentlig transport til uddannelsen (19 pct.) nævnes af hver femte. En femtedel nævner ligeledes en udvikling af ungdoms- og studiemiljøet (19 pct.). Her lægges der især vægt på det manglende sociale fællesskab på tværs af uddannelserne:

”*En anbefaling fra min side er at binde aktiviteterne indenfor de forskellige uddannelser mere sammen. Uddannelserne er ret isolerede fra hinanden, socialt set*.”

Andre nævner også muligheden for, at der etableres et fællessted for unge:

”*Man kunne også stifte nogle gode opholdssteder i Erritsø. Steder hvor unge kan mødes efter skole.”*

Kun i få tilfælde bliver bylivet nævnt (9 pct.) og ofte i forbindelse med at skaffe bedre boligforhold for de studerende. En forholdsvis stor andel nævner andre ting end ovenstående (22 pct.). De fleste nævner her specifikke skolerelaterede emner såsom studievejledning, mere motion i timerne og bedre klasseundervisning eller lærere.

FASTHOLDELSE

Op mod halvdelen af respondenterne mener, at man skal fokusere på uddannelsesmæssige tiltag for at fastholde unge mennesker i Fredericia under uddannelsen (Appendiks, Spørgsmål S\_11). Her nævner en stor andel (19 pct.) igen muligheden for videreuddannelse som afgørende. Omkring hver tredje mener, at et godt unge- og læringsmiljø (hhv. 22 og 15 pct.) vil være med til at fastholde de unge i Fredericia. I forbindelse med ungemiljøet nævner en stor del igen flere arrangementer for unge på tværs af uddannelserne. Der nævnes ligeledes et opholdssted for unge samt muligheden for studierabatter. I forbindelse med læringsmiljøet er det vigtigste, at der opleves kvalitet i undervisningen og hos lærerne. Andre nævner studievejledning og velholdte skoler som vigtige faktorer.

Næsten hver fjerde (23 pct.) vurderer derudover, at bylivet også har indflydelse på fastholdelsen. Her er det især arrangementer og liv i byen (koncerter, byfester, åbne butikker, mv.), der vurderes som værende vigtig:

”*Meget mere liv om aftenen. Fredericia er total død udenfor åbningstid og det er der vi kan komme ud når vi er færdige med studier… … Hvis byen er helt ’død’ tager man bare til de større byer hvor der sker mere.*”

Af andre elementer vurderes boligforhold (13 pct.), transportmuligheder (9 pct.) og muligheden for enten praktik eller studiejob (6 pct.) også at have en betydning for fastholdelsen af unge under uddannelse.

VIDEREUDDANNELSE

Af de adspurgte ved 77 pct. med sikkerhed, at de gerne vil videreuddanne sig, mens 16. pct. er usikre (Appendiks, Spørgsmål S\_17). To tredjedele (66 pct.) ved også hvilken uddannelse, de vil tage (Appendiks, Spørgsmål S\_10). Hver fjerde respondent (24 pct.) kan godt forestille sig, at videreuddanne sig i Fredericia, mens over halvdelen derimod ikke kan eller vil (hhv. 35 og 18 pct.) (Figur 2).

Af de respondenter, som ikke kan forestille sig, at videreuddanne sig i Fredericia, siger 41 pct., at det er på grund af manglende videreuddannelsesmuligheder (Appendiks, Spørgsmål S\_14). Mange henviser derudover til Fredericia som enten en kedelig eller uinteressant by (26 pct.) eller udtrykker et ønske om at komme til en større by (18 pct.).

PENDLING

Næsten to ud af tre respondenter ønsker ikke (34 pct.) eller ’ved ikke’ om man ønsker (29 pct.) at bo i Fredericia, mens man pendler til sin videregående uddannelse (Figur 3).

En stor andel (28 pct.) af denne gruppe svarer, at *ingenting* kan få dem til at overveje at pendle til deres uddannelse fra Fredericia (Appendiks, Spørgsmål S\_15). Derimod synes gode transportmuligheder (23 pct.) og favorable boligforhold (19 pct.) at kunne få en del af respondenterne til at overveje udpendling. En mindre andel vurderer, at familie og venner (14 pct.) eller et mere attraktivt byliv (12 pct.) ville kunne få dem til at overveje at bo i Fredericia, mens de pendlede til deres videregående uddannelse.

Figur 3 viser ligeledes, at lidt over en tredjedel (37 pct.) af respondenterne godt kan forestille sig at pendle til sin videregående uddannelse fra Fredericia. Hos denne gruppe respondenter er det især familien og vennerne (47 pct.) samt opvæksten i og kendskabet til byen (49 pct.), der betyder noget for villigheden til at pendle. Begge faktorer nævnes af næsten halvdelen af respondenterne. For denne gruppe synes favorable boligforhold (14 pct.) eller Fredericias centrale beliggenhed (10 pct.) at betyde mindre.

BOSÆTNING

Betydning af nære bekendtskaber er også en vigtig faktor, når der spørges ind til, hvad der skal til for at flytte tilbage til Fredericia efter endt uddannelse i en anden by (Tabel 1).

Her nævner tæt på halvdelen af respondenterne (47 pct.) familie og venner, som en afgørende faktor for at ville flytte tilbage til Fredericia. Muligheden for job nævnes af hver femte respondent (20 pct.). By- og lokalmiljøet er en faktor for 18 pct. af respondenterne, og svarene hertil deler sig i to grupperinger. Den ene gruppe nævner alt det positive ved Fredericia by og kommune: Naturen, historien og kendskabet til byen. Den anden gruppe nævner en masse udviklingspunkter: Et mere attraktivt byliv, flere arrangementer og generelt mere udvikling af byen. Byen skal udvikle sig, før denne gruppe kan se sig selv flytte tilbage til byen efter endt uddannelse.

UDVIKLINGSPOINTER

Konklusionerne omkring *Fredericia som uddannelsesby* er generelt gyldige på tværs af uddannelsesinstitutioner og alder, idet alle respondenter har mulighed for at vurdere dette. Konklusionerne omkring *videreuddannelse* må formodes at være forskellig alt efter hvilket uddannelsesniveau og/eller aldersgruppe man spørger til. Der skal derfor tages forbehold for konklusionerne til dette.

*Fredericia som uddannelsesby*

* Stor tilfredshed med Fredericias uddannelsesmuligheder inden de videregående uddannelser. Mange efterspørger flere muligheder efter ungdomsuddannelserne.
* Stor enighed om, at unge- og studiemiljøet kan forbedres. Der foregår ikke nok på tværs af uddannelserne – fagligt som socialt – og flere efterspørger også et sted, hvor man som ung kan mødes.
* Der synes at være en specifik udfordring med parkering ved uddannelsesstederne samt den offentlige transport til og fra uddannelsesområdet i Erritsø.
* Fastholdelse af elever/studerende i Fredericia under uddannelse sker hovedsageligt ved at skabe gode undervisnings- og studieforhold. Dog er et aktivt byliv med arrangementer, koncerter, byfester, mv. også noget flere vurderer som vigtigt.

*Videreuddannelse*

* En stor andel af respondenter, der påtænker at videreuddanne sig, vurderer familie og venner som værende essentielle for at ville blive i Fredericia.
* For at holde unge i Fredericia, mens de videreuddanner sig, synes det vigtigt at skabe gode transportmuligheder og/eller boligforhold for dem. Billige transport, billig husleje, ungdomsboliger eller lignende synes at være faktorer, der kan holde unge i Fredericia frem for andre byer.

*På tværs af spørgsmålene*

* Byen og unge/studiemiljøet synes at være en tilbagevendende en faktor i alle spørgsmål. Her er ønsket om et mere levende byliv med inddragelse af de unge et stort ønske. Om det er i forbindelse med arrangementer for unge, længere åbningstider, flere butikker eller lignende.

FOKUSGRUPPEINTERVIEWS OM UDDANNELSES- OG UNGEMILJØET I FREDERICIA KOMMUNE

Undersøgelsens kvalitative del tager udgangspunkt i fokusgruppeinterviews med en række af Fredericia Kommunes uddannelsesinstitutioner. Gennem otte spørgsmål fastlagt af Uddannelsesudvalget i sin beslutning om at iværksætte undersøgelsen om uddannelsesmiljø i Fredericia Kommune[[4]](#footnote-4) har det været målet, at undersøge de unge studerende i Fredericias holdninger og ønsker til uddannelses- og ungemiljøet i kommunen. Gruppeinterviewene har været afviklet primo og medio oktober i forlængelse af spørgeskemaundersøgelsen afviklet i september måned. De otte spørgsmål er blevet understøttet af opfølgende spørgsmål i relation til de pointer, som opstod af de umiddelbare konklusioner fra den kvantitative undersøgelse efter dennes ophør.

Der har i alt været afholdt gruppeinterviews med elever eller studerende fra Ung Fredericia (10’ende), IBC HF, Kirstinebjergskolen (7.-9. klasse), Maskinmesterskolen, Musicalakademiet og Social- og Sundhedsskolen Fredericia. Supplerende har der været afholdt et interview med Ungdommens Uddannelsesvejledning i Fredericia, for at få deres perspektiv på uddannelses- og ungemiljøet i Fredericia. Metodisk har der været anvendt åbne spørgsmål, hvor svarene og pointerne undervejs er blevet noteret i et referat.

I de følgende afsnit bliver pointerne fra fokusgruppeinterviewene formidlet.

UDDANNELSES- OG UNGEMILJØ

I fokusgruppeinterviewene kommer det til udtryk, at der er udbredt tilfredshed med Fredericia som uddannelsesby i relation til det byen har at tilbyde udenfor den givne uddannelse, men der peges samtidig på en række kritikpunkter og udviklingsmuligheder.

Selve Fredericia by beskrives som ”død”, ”kedelig”, ”stille og rolig” og uden meget at tilbyde, når der ikke er ekstraordinær aktivitet i gadebilledet. Dette indtryk understøttes af, at der både på hverdage og i weekenden er meget lille aktivitet og få mennesker på gaden efter butikkernes lukketid. En stor gruppe af de interviewede giver udtryk for, at de ikke ved hvilke aktiviteter som finder sted i Fredericia, og at de ikke med klarhed ved, hvor de skal finde de oplysninger. Den typiske måde at blive oplyst om aktiviteterne i byen på er via plakater på uddannelsesstedet eller via mundtlig overlevering fra medstuderende.

Det er gennemgående hos de adspurgte, at der er en følelse af, at der på det seneste er sket en positiv udvikling i midtbyen, hvilket ikke mindst knyttes op på den nye store Café Vivaldi som et fælles nævnt eksempel. De midlertidige aktiviteter på Gl. Havn understøtter også denne følelse. Flere nævner som noget negativt, at Fredericia ikke kan tilbyde det, som større byer eller byer i nærheden har: flere mindre steder hvor det er billigt at gå på café eller værtshus for unge, og et naturligt samlingssted i form af et shoppingcenter. Her skeles der til Aarhus og København, hvad angår café- og ungemiljø, og til Vejle og Kolding hvad angår Kolding Storcenter samt Bryggen. Omvendt nævner flere af de adspurgte på en professionsuddannelse eller en kort videregående uddannelse, at det er positivt og tiltrækkende, at Fredericia er en ”miniudgave” af Aarhus, som ”kan lidt det samme”, og som med sin pris på boliger, sin geografiske beliggenhed i forhold til infrastruktur og natur med voldene, Lillebælt og Østerstrand, et aktivt by- og natteliv, samt som en mindre by har et anderledes nærvær i positiv forstand.

Hos de interviewede er der et stort ønske om et studie- og ungdomsmiljø på tværs af uddannelserne. I alle interviewsituationer gives det udtryk for ønsket, men det påpeges at der ikke er noget eller nogen som generer den fælles aktivitet. Samtidig nævnes det, at man savner flere unge studerende i by- og gadebilledet for på den vis at skabe følelsen af, at der er et reelt alternativ til fx Aarhus hvad angår ungemiljø.

For uddannelserne baseret i Erritsø bliver det i interviewene fremhævet, at der er et stort potentiale til at skabe et fælles studie- og ungdomsmiljø her. Både i form at benytte de eksisterende faciliteter i Erritsø, eller ved at etablere eksempelvis studie- eller kollegieboliger i Erritsø, som i tilknytning får et samlingssted, man kan aktivere via aktiviteter som koncerter, cafémijø med lektiecaféer og lignende.

For uddannelserne indenfor eller i umiddelbar nærhed af voldene, fremgår det af interviewene, at det virker langt at skulle tage til Erritsø for at være en del af de unges samlingssted på daglig basis. Mere tåleligt er det at transportere sig til Erritsø, hvis det er til enkelte større fælles arrangementer i løbet af året. I stedet nævnes Bülows Kaserne som en mulig fysisk placering. I interviewene peges det på, at der ikke er et samlingssted for de unge, og det kan konstateres på baggrund af interviewene, at Ungdomshuset ikke tiltrækker de interviewede, da det er for en niche af byens unge, som de ikke ser sig selv som en del af. Samtidig giver de interviewede fra grundskolen udtryk for, at det er svært at finde et sted, hvor man kan mødes flere unge mennesker i ro og mag, som på en café, da aktiviteterne og den fysiske udformning af faciliteterne ikke inviterer til den slags samvær for de unge under 18.

Gældende for alle interviewede parter er der et ønske om at samles på tværs af uddannelser og alder. Eksempelvis næver Musicalakademiet, Maskinmesterskolen og Social- og Sundhedsskolen hinanden og interessen for at etablere fælles sociale aktiviteter, såsom en fredagsbar eller uorganiseret idrætsturneringer, men der er ingen, som går foran med at forløse potentialet.

UDDANNELSESBY, VIDEREUDDANNELSE OG INFRASTRUKTUR

I interviewene udtrykkes der stor tilfredshed med udbuddet af ungdoms- og erhvervsuddannelser, men der peges på, at der mangler muligheder for efterfølgende at uddanne sig i Fredericia. I en del tilfælde ønsker de interviewede de korte, mellemlange og lange videregående uddannelser til Fredericia, hvor andre påpeger ønsket om at bo i en større by som tungtvejende.

En fællesnævner fra fokusgruppeinterviewene er de massive fordele, der er ved Fredericia som infrastrukturelt knudepunkt, der både fremhæves i forhold til at pendle ind til uddannelse, men samtidig også fremhæves hos tilflyttere i forhold til at have kort afstand til relationer i hele landet.

Flere udtrykker åbenhed for at bo i Fredericia og pendle til uddannelse, og fastsætter grænsen for pendling til byerne Aarhus og Odense, altså cirka én times transporttid. Det nævnes samtidig, at en væsentlig faktor for at blive bosiddende i Fredericia, er et attraktivt ungemiljø og billige boliger. I interviewene står det meget klart, at uanset om her er tale om unge i gang med en ungdomsuddannelse eller en videregående uddannelse, er der åbenhed for ungdoms-/studieboliger i varierende størrelse, men også kollegier med fælles køkken som man kender dem fra universitetsbyerne.

Ingen af de interviewede afviser at bo i Fredericia efter endt uddannelse. Blandt tilflyttere og indpendlere er der et positivt syn på livet i Fredericia og dets muligheder, og her vægter især placeringen i Danmark samt et økonomisk tiltrængende boligmarked, men samtidig betinges en potentiel bosætning med hvor jobmulighederne vil være i fremtiden. For herboende er mange positive over for at blive boende eller vende tilbage på et senere tidspunkt efter endt uddannelse. I denne sammenhæng nævnes især nærheden til familien samt de førnævnte argumenter om geografi og boligmarkedet herunder især mulighederne i FredericiaC.

De interviewede har udtrykt stor tilfredshed med infrastrukturen i Fredericia og med muligheden for at komme hjemmefra til sin uddannelse for både herboende og indpendlere. Trafikken beskrives generelt som ”tryg” og ”sikker”, men det påpeges, at der omkring portene ved voldanlægget kan opstå farlige situationer. Der er også udtrykt stor tilfredshed med bybusbetjeningen, som opleves som værende bedre til at overholde ankomst- og afgangstider. I relation til bybusserne nævner studerende som enten er flyttet til Fredericia eller som pendler ind, at man bør overveje i bedre grad at visualisere bybussernes ruter, så bybusserne i større grad kan bruges til anden transport rundt i kommunen end til og fra uddannelsen.

De interviewede i regi af grundskolen udtrykker interesse og behov for et ”elevtopmøde” på tværs af uddannelserne i Fredericia. De ser gerne, at et bedre samarbejde med de andre overbygninger i grundskolen, og ser også gerne et øget samarbejde med ungdomsuddannelserne; både i form af et elevtopmøde, hvor fælles sager og et samarbejde drøftes og eventuelt planlægges, men også gerne i form af flere brobygningsforløb som eksempelvis InnoCamp.

UDVIKLINGSPOINTER

Konklusionerne på baggrund af fokusgruppeinterviewene kan opsummeres i følgende pointer:

* Der er tilfredshed med mulighederne for uddannelse inden de videregående uddannelser.
* Fredericia har en stor fordel som infrastrukturelt knudepunkt for indpendlere og tilflyttere.
* Mange kunne forestille sig at bo i Fredericia og pendle (cirka en times transport).
* Billige boliger/kollegieboliger kan være med til at fastholde unge i Fredericia.
* Stort potentiale i et fælles studie- og ungdomsmiljø i Erritsø.
* Bülows Kaserne bringes op som en mulig placering af et fælles studie- og ungdomsmiljø.
* Byen er ”død” efter butikkernes lukketid.
* Store dele ved hvilke aktiviteter som finder sted, eller hvor de skal finde ud af det.
* Det føles som om, at midtbyen er inde i en positiv udvikling.
* Der mangler et naturligt samlingssted, som eksempelvis et shoppingcenter er.
* Infrastrukturen er god for de unge.
* Der er ønske om et elevtopmøde og flere samarbejder på tværs af alder og uddannelser.

1. Musicalakademiet har givet 8 besvarelser, hvoraf 5 er gennemførte og 3 er ’Nogen svar’. Der er 24 studerende i alt. [↑](#footnote-ref-1)
2. Udfordringer med distributionslinket gjorde, at kun få elever fra Fredericia Gymnasium fik besvaret spørgeskemaet. [↑](#footnote-ref-2)
3. En del respondenter er 30+ år (7 pct.), hvilket trækker gennemsnittet op. [↑](#footnote-ref-3)
4. Uddannelsesudvalgsmødet 25. maj 2016 [↑](#footnote-ref-4)